Sign in / Join .st0{fill:#34437F;} .st1{fill:#878787;} Thursday, September 23, 2021 ikteb hawn… Fittex Forum għal titjib fil-parteċipazzjoni sħiħa ta' żgħażagħ b'diżabbiltà Minn talk.mt September 23, 2021 talk.mt Grupp ta' 10 żgħażagħ b'diżabilitajiet differenti b'etajiet li jvarjaw minn 13 sa 30 sena, se jiffurmaw parti minn forum bil-għan li jwasslu l-vuċi tas-settur tagħhom kull meta tkun se titfassal policy li tista' tolqothom. Il-forum se jitwaqqaf mill-Aġenzija Żgħażagħ b'riżultat ta' ftehim bejn Aġenzija Żgħażagħ u l-Kummissjoni għad-Drittijiet tal-Persuni b'Diżabilità (CRPD). Il-forum, Young People for Disability Rights Forum se jkun il-pjattaforma li tagħti l-opportunità lil dawn iż-żgħażagħ jiżviluppaw il-potenzjal tagħhom. Permezz ta' dan il-ftehim, Aġenzija Żgħażagħ se tħarreġ lill-istess żgħażagħ parteċipanti fih dwar parteċipazzjoni f'fora pubblika kif ukoll fil-mod kif jitfasslu rakkomandazzjonijiet li jista' jkollhom għall-kunsiderazzjoni tal-awtoritajiet konċernati. Il-forum se jgħin għal titjib fil-parteċipazzjoni sħiħa ta' żgħażagħ b'diżabbiltà fl-oqsma soċjali u ekonomiċi tal-ħajja. Sadanittant, Aġenzija Żgħażagħ u l-Kummissjoni għad-Drittijiet ta' Persuni b'Diżabilità se jibqgħu kontinwament jaħdmu flimkien fir-riċerka dwar forom differenti ta' inklużjoni għal żgħażagħ b'diżabilità. Il-Ministru Julia Farrugia Portelli kienet preżenti għall-iffirmar ta' ftehim u ddeskrivietu bħala turija oħra ta' kemm il-gvern għandu fiduċja fiż-żgħażagħ. "Dejjem emminna li ladarba tintwera fiduċja fihom, iż-żgħażagħ huma kapaċi jġorru r-responsabbiltà li ġġib magħha tali fiduċja. Nemmnu bis-sħiħ li ħadd daqs dawk konċernati ma jista' jkun ta' kontribut għas-settur tiegħu stess meta tkun se titfassal policy dwar is-settur partikolari. F'dinja li qed toffri sfidi ġodda, qed isir aktar importanti li nuru fiduċja fiż-żgħażagħ. L-għan tal-istrateġija nazzjonali għaż-żgħażagħ għas-snin 2021-2030 bit-tema 'Lejn 2030 maż-żgħażagħ u għaż-żgħażagħ' huwa eżattament dan, li jgħin liż-żgħażagħ jirbħu l-isfidi li jiltaqgħu magħhom kemm issa kif ukoll fis-snin li ġejjin," qalet il-Ministru Farrugia Portelli. Il-ministru qalet ukoll li dan il-forum qed isir fl-aktar ħin ideali hekk kif fi ftit tal-jiem oħra l-gvern se jippubblika l-Istrateġija Nazzjonali għall-Persuni b'Diżabblità. Il-ministru saħqet, "L-ewwel għan strateġiku huwa li nisimgħu u nappoġġjaw liż-żgħażagħ u nqajmu kuxjenza fosthom dwar suġġetti li qegħdin iħallu impatt f'ħajjithom. Nappoġġjaw u nippromwovu l-vuċi taż-żgħażagħ u nagħtuhom l-opportunitajiet kollha biex jesprimu l-ħsibijiet u l-opinjonijiet tagħhom fuq bażi kemm lokali kif ukoll Ewropea. Il-ftehim bejn Aġenzija Żgħażagħ u l-Kummissjoni għad-Drittijiet ta' Persuni b'Diżabilità jkopri preċiżament dan il-prinċipju". Is-Segretarju Parlamentari Clifton Grima sostna li l-iżvilupp f'individwu jrid ikun ħolistiku u li jħares lejn perkors edukattiv li permezz tiegħu jiżviluppa b'mod sħiħ il-potenzjal tal-persuna. Dan il-potenzjal huwa essenzjali biex l-istess persuna tkunu kapaċi ssib l-irwol tagħha fis-soċjetà. Il-Kap Eżekuttiv ta' Aġenzija Żgħażagħ Miriam Teuma qalet li din hija inizjattiva oħra parti mill- Istrateġija Nazzjonali għaż-Żgħażagħ. Aġenzija Żgħażagħ hi l-aġenzija taż-żgħażagħ kollha u b’hekk irridu noħolqu opportunitajiet li jkomplu jsaħħu l-inklużjoni ta’ persuni b’diżabilità b’mod speċjali dawk żgħażagħ. Is-Sinjura Teuma saħqet li bħala aġenzija se jkunu qed jagħtu t-taħriġ u l-għodda meħtieġa sabiex dan il-grupp ikun jista’ jaħdem b’mod indipendenti. Il-Kummissarju għad-Drittijiet ta’ Persuni b’Diżabilità Samantha Pace Gasan spjegat li dan il-forum huwa rappreżentattiv u inklussiv, li l-iskop tiegħu huwa li jsaħħaħ il-vuċi taż-żgħażagħ b’diżabilità anke permezz ta’ taħriġ li se jagħti lil dawn iż-żgħażagħ aktar kapaċitajiet u opportunitajiet sabiex iwasslu l-opinjonijiet u l-ideat tagħhom lejn soċjetà aktar inklussiva. Artiklu preċedenti Ir-Red Arrows jaslu pajjiżna Artiklu li jmiss L-UE tisħaq dwar charger komuni għall-mowbajls kollha